MWANDISHI WETU NA MTANDAO KATIKA
ulimwengu wa sayansi na teknolojia, kila siku kunaibuka mahitaji na ulazima wa
uundwaji na uvumbuzi wa vitu mbalimbali vyenye teknolojia ya hali ya juu. Lakini pia
wakati teknolojia mpya zikizidi kubuniwa, uvumbuzi duniani na matumizi ya
teknolojia zilizopo unabadilisha utendakazi wa kampuni nyingi na jinsi wanadamu
wanavyotangamana. Maendeleo
katika uwezo wa kompyuta kufanya kazi za wanadamu, uchanganuzi wa data kubwa na
upanuzi wa mtandao wa intaneti ni miongoni mwa mambo yanayochochea mapinduzi
hayo.  Kwa msaada
wa mtandao, zifuatazo ni orodha ya teknolojia kuu zinazoweza kubadili maisha
mwaka huu wa 2019.  1.Matumizi ya mashine kufanya kazi za binadamu  Teknolojia
ya roboti inatarajiwa mwaka huu kuwa na sifa kamili za mwanadamu kama
kuzungumza, kusoma, kuona, kufikiria na kutambua vitu au watu wanaotembea. Kwa kutumia
teknolojia ya hesabu ya mashine (algorithms) inayowiana na mahali, zitaweza
kufanya kazi ambayo inachosha au hatari kwa binadamu, kwa kasi zaidi na kwa
umakini zaidi. Teknolojia
hii inatarajiwa kuvuruga kila sekta ya uchumi, huku kampuni nyingi
zikiipendelea kwa uwezo wake wa kupunguza gharama na kuongeza ubora. Mifumo
inayohusisha video za 3D, sauti, uwezo wa kushika, kuonyesha maeneo na hata
uwezo wa kunusia itabadilisha utendaji wa mitambo kwa uwezo wake wa kutambua
mazingira kwa mbashara. 2. Teknolojia ya Blockchain Thamani ya
sarafu ya dijitali ya Bitcoin imewasisimua wengi kutokana na kutumia kwake teknolojia
ya Blockchain. Hii ni
teknolojia salama ya kurekodi na kuthibitisha ununuzi na uuzaji pamoja na
uhifadhi wa data muhimu. Ina uwezo wa
kuzima matukio mengi ya kihalifu kama vile wizi wa fedha kidijitali katika benki,
wizi wa data, wizi wa kura na kutathimini utendaji wa wafanyakazi huku historia
ya watumiaji  wote wa data ikionekana na
kila mtumiaji. Tayari
kampuni nyingi duniani zinatumia teknolojia hii, lakini mwaka huu wadau wa
teknolojia wanatarajia Blockchain kuanza kutumika kikamilifu hata na serikali na
mashirika. 3. Magari ya kielektroniki Kuna
uwezekano mkubwa mno kuwa kufikia mwishoni mwa 2019, kila kampuni ya kuunda au
kuuza magari itakuwa na magari ya kielektroniki kwenye maegesho yake ya mauzo. Tayari
kampuni ya Amerika ya Tesla inauza magari haya ambayo badala ya kutumia dizeli
au petroli, yanatumia betri moja hutiwa kwa umeme wakati nguvu zake zimeisha. Hii inawiana
na ajenda ya kimataifa ya kutumia nishati safi na kukoma kutumia nishati
inayotoa moshi. Magari
machache ya kielektroniki tayari yameingia Afrika Mashariki hususani Kenya lakini
yanatarajia kuongezeka idadi yake mwaka huu. Pia
teknolojia ya magari yanayojiendesha yenyewe bila dereva mwanadamu yanatarajiwa
kutua Afrika Mshariki mwaka huu. 4. Malipo ya kidijitali Tayari
tumeshuhudia malipo mengi yakifanywa kupitia Tigo Pesa, M-Pesa na Airtel Money,
lakini huduma muhimu kama usafiri na ununuzi wa bidhaa umebakia kufanywa kwa kutumia
sarafu na noti. Huduma ya
kulipia ugeshaji wa magari katika Kaunti ya Nairobi ya eJijiPay nchini Kenya na
ile ya kutuma na kupokea hela kutoka benki tofauti ya Kenswitch zimeongoza
katika malipo ya kidijitali. Hata hivyo,
baadhi ya kampuni nchini Uswisi zimewaweka wafanyakazi wake kidude mkononi
ambacho kinatumika kulipia kila huduma na bidhaa. Kampuni ya
Google ina huduma kwa wateja inayoitwa Google Pay huku Apple Inc ikiwa na Apple
Pay. Huduma hizi zinatarajiwa kuvumisha malipo ya kidijitali kupitia kwa simu. Hivyo, Afrika
Mashariki mwaka huu itashuhudia mapinduzi zaidi ya malipo ya kidijitali kutokana
na fedha taslimu kuwa sumaku ya kuvuta wezi. 5. Uchapishaji wa 3D Kwa Afrika
Mashariki, teknolojia hii tayari ni maarufu katika mtaa wa Westlands, Nairobi
lakini haijaenea sana kwingineko kwa kuwa Wakenya na raia wengi wa Afrika
Mashariki bado hawajatambua uwezo wake. Ni uvumbuzi
unaokuwezesha kutengeneza vifaa vingi vya miundo aina tofauti kama vyombo vya
jikoni, samani ya plastiki na vioo. Lakini
katika mataifa yaliyoendelea, teknolojia hii hutumika kujenga nyumba,
kutengeneza viungo vya mwili katika matibabu huku pia ikiwa na uwezo wa kupika
vyakula kama pizza. Mtumiaji
hutakiwa kuchora muundo wa chombo anachotaka kutengeneza kwa kutumia kompyuta
kwanza. Kisha mashine ya uundaji hujazwa na viambato vya kutengeneza chombo
hicho kama plastiki iliyosagwa kuwa uji kisha kubonyeza kitufe cha ‘Chapisha’. Ikiwa
teknolojia hii inatumika mijini, utaanza kuona uagizaji wa bidhaa nyingi kutoka
mataifa ya nje ukipungua. 6. Uzinduzi wa mtandao wa 5G Kizazi cha
tano cha teknolojia isiyotumia waya inatazamiwa kutawala matumizi ya simu kote
duniani. Hii ndiyo
teknolojia itakayochukua nafasi ya Wi-Fi, kwani itapunguza muda wa kutuma na
kupokea data kwa intaneti kutoka milisekunde 30 hadi milisekunde moja. Hii
itaongezea uzito wa muunganisho baina ya mashine mbili kwenye mtandao. Tofauti na
Wi-Fi ambapo data inaweza kuzuia na kutekwa, 5G data itakuwa salama huku
mtandao binafsi wa 5G ukiwezesha upakiaji na upakuaji wa data kubwa. Kasi ya
intaneti itakuwa juu zaidi na kutazama video ndefu au kuipakia kwa YouTube
kutakuwa haraka zaidi, ukitumia kompyuta, tableti au simu. Hivi
karibuni kongamano la kimataifa kuhusu teknolojia lililofanyika jijini Las
Vegas, Marekani wiki liyopita, kampuni mbalimbali zilionyesha namna intaneti
hiyo ambayo itakuwa na kasi ajabu itainua ufanisi wa wa mitandao. Ikianza
kazi, intaneti ya 5G itawezesha watumizi wa mitandao kufanya mambo mbalimbali
kwa kasi, takriban mara 10 zaidi ya ile ya 4G.  baadhi ya
huduma ambazo zitanufaika na intaneti hiyo ni kama kuingia katika tovuti, kuchota’
nyimbo ama filamu ama kutazama filamu moja kwa moja mitandaoni. Teknolojia
hiyo inatarajiwa kuanza kufanya kazi Marekani kuanzia 2020, japo baadhi ya
kampuni zimeeleza kuwa zinalenga kuanza kuitumia mwaka huu. Kampuni ya
Verizon ilisema kuwa intaneti hiyo ya 5G itasaidia hata katika sekta ya afya na
madaktari wa upasuaji kurahisisha kazi ili kufikia habari muhimu za mazoezi
hayo kwa haraka. 